SKRIFTLIG FORESPØRGSEL E-1000/01

af Paulo Casaca (PSE) til Kommissionen

(30. marts 2001)

Om: Decharge 1999 Landbrug

Kommissionens besvarelse af punkt 2.7 i spørgeskema 2 om decharge for gennemførelsen af Den Europæiske Unions almindelige budget for regnskabsåret 1999 giver i flere henseender ikke svar på de stillede spørgsmål.

Kommissionen bedes på denne baggrund gøre nærmere rede for følgende: Med hensyn til punkt 2.7 c): Svaret har ikke relation til spørgsmålet. Spørgsmålet vedrører svig og uregelmæssigheder og ikke de fælles markedsordninger med henblik på begrænsning af produktionsoverskud. Kan Kommissionen følgelig besvare det hermed genfremsatte spørgsmål 2.7 c)?

Svar afgivet på Kommissionens vegne af Franz Fischler

(8. juni 2001)

Spørgsmålet i punkt 2.7, litra c), i Blak-spørgeskema nr. 2 vedrørende decharge for 1999, som det ærede medlem henviser til, lød:

Kan Kommissionen oplyse, hvilke bestemmelser om forbrugsstøtte for skummetmælk eller andre mejeriprodukter der danner grundlag for sanktioner på op til otte gange støttebeløbet (fx forbrugsstøtte for olivenolie, artikel 12, stk. 6, i Kommissionens forordning (EØF) nr. 643/93 af 19. marts 1993 om ændring af forordning (EØF) nr. 2677/85 om gennemførelsesbestemmelser for ordningen vedrørende støtte til forbruget af olivenolie(1)).

I svaret på punkt 2.7, litra c), redegjorde Kommissionen for proceduren for udbetaling af støtte for anvendelsen af skummetmælkspulver eller smør i visse industriprodukter og gav eksempler på sanktioner i sektoren for mælk og mejeriprodukter.

Det er rigtigt, at Kommissionen ikke udtrykkelig svarede på spørgsmålet om, hvilke bestemmelser i sektoren for mælk og mejeriprodukter der danner grundlag for sanktioner på op til otte gange støtten. Kommissionen kan dog meddele det ærede medlem, at en sådan udtrykkelig bestemmelse ikke er forudset i nogen af forordningerne om sektoren for mælk og mejeriprodukter.

Støtte til anvendelse af skummetmælkspulver i foder og af smør i konsumis, konditorvarer mv. udbetales kun til virksomheder, der er godkendt af medlemsstaterne (artikel 9 i Kommissionens forordning (EF) nr. 2799/1999 af 17. december 1999 om gennemførelsesbestemmelser til forordning (EF) nr. 1255/1999 for så vidt angår ydelse af støtte til skummetmælk og skummetmælkspulver bestemt til foderbrug og salg af sådant skummetmælkspulver(2) og artikel 10 i Kommissionens forordning (EF) nr. 2571/97 af 15. december 1997 om salg af smør til nedsat pris og ydelse af støtte for fløde, smør og koncentreret smør til fremstilling af konditorvarer, konsumis og andre levnedsmidler(3)). Der gælder en række betingelser for godkendelse. Hvis kontrollen viser, at en virksomhed ikke opfylder disse betingelser, kan godkendelsen suspenderes i en til tolv måneder afhængig af, hvor alvorlig uregelmæssigheden er, og desuden fortabes retten til støtte. Dette kan i sig selv udgøre en alvorlig sanktion.

Desuden vil det måske interessere det ærede medlem at vide, at sanktionen, når det gælder arealbaserede støtteordninger, som kontrolleres under det integrerede system for forvaltning og kontrol, kan udgøre næsten fem gange den støtte, der uretmæssigt er ansøgt om, eller som uretmæssigt er blevet udbetalt. Hvis en kontrol afslører en uoverensstemmelse på over 20 %, mister støttemodtageren hele støttebeløbet.

(1) EFT L 69 af 20.3.1993.

(2) EFT L 340 af 31.12.1999.

(3) EFT L 350 af 20.12.1997.